נמר על עץ: מניחים את התינוק כשחזהו על אמת היד, ראשו מונח לכיוון המרפק ובטנו מעורסלת בכף ידכם. לאחר ששניכם מרגישים בנוח בתנוחה זו, ניתן להלך בעדינות בבית, כדי שתהיה תנועה קלה וטבעית. בתנוחה זו, מתבצע עיסוי עדין לבטן תוך כדי שחרור השרירים והרפיית הבטן. המלצה מניסיון: פליטות מגיעות ישר לרצפה מהתנוחה הזו, לכן אם בדיוק רכשתם שטיח יוקרתי עדיף שתתרחקו ממנו. ראש על הכתף בשילוב טפיחות עדינות על הגב: ניתן להניח את התינוק כשראשו על הכתף שלכם, ולהתנועע תוך כדי טפיחות עדינות על הגב. הטפיחות משחררות את שרירי הבטן, ולכן מסייעות לשחרור בועות האוויר. תנוחת הכובסת: בתנוחה זו, גבו של התינוק ועורפו נשענים על החזה שלכם, ורגליו משולבות ומקופלות קדימה, בעודן נתמכות על ידי הידיים שלכם. בתנוחה זו יש גם גירוי של חושי התינוק, שיכול לצפות במה שמתרחש וגם שחרור של שרירי הבטן. תנוחה זו חביבה מאוד על תינוקות לקראת גיל 3 חודשים ומעלה. תנוחת הערסול: תנוחה זו מתאימה יותר לכאבי גזים ופחות מתאימה לשחרור גרעפס, שכן היא פחות נוחה לתינוק מיד אחרי הארוחה. תינוקות שסובלים מרפלוקס (תחושת צרבת בעקבות חזרה של מזון אל הוושט) יהיו רגישים מאוד לתנוחה זו לאחר הארוחה. בתנוחה זו, מערסלים את התינוק בין זרועותיכם, כשעורף התינוק מונח במפרק זרוע אחת והזרוע השנייה תומכת מתחת לברכיו. ניתן גם להיעזר במנשא בד רך. בתנוחה זו, האגן של התינוק יהיה מעט שקוע, וראשו וברכיו באותו הגובה. תנוחה זו מצוינת לשחרור הבטן ובועות האוויר, לעיתים הן יצאו מצידה השני של מערכת העיכול. עיסוי עדין: גם תנוחה זו מתאימה יותר להקלה על גזים אצל תינוקות, ואינה מומלצת מיד לאחר הארוחה. ניתן להשכיב את התינוק על גבו, לקרב את רגליו אל הגוף ולסובב אותן בעדינות עם כיוון השעון. לחילופין, ניתן לעסות בעדינות את בטן התינוק בתנועות מעגליות. שימו לב – אם התינוק אינו חש הקלה בעקבות העיסוי או מביע אי נוחות כתוצאה ממנו, הפסיקו את העיסוי.